
R E F E R A T  D E  A P R O B A R E 
privind înființarea societății ZARAND BRAD TPL S.R.L.

 

Serviciile comunitare de utilități publice sunt definite de Legea nr. 51/2006, republicată, cu modificările şi completările ulterioare, ca ”totalitatea activităților reglementate prin prezenta lege şi prin legi speciale, care asigură satisfacerea nevoilor esențiale de utilitate şi interes public general cu caracter social ale colectivităților locale”. Din categoria serviciilor comunitare de utilități publice face parte şi transportul public local de călători.
Municipiul Brad, în calitate de lider, a depus proiectul ”Realizarea transportului public local cu mijloace ecologice în Municipiul Brad și Comuna Crișcior” în cadrul Planului Național de Redresare și Reziliență, Componenta 10 – Fondul Local, Investiția I.1.1: Înnoirea parcului de vehicule destinate transportului public (achiziția de vehicule nepoluante), proiect care a fost declarat admis și a fost semnat Contractul de finanțare nr. 12583/08.11.2022.
Pentru satisfacerea intereselor comunităților locale, pentru asigurarea dezvoltării acestui serviciu public şi pentru exploatarea în interes comun a sistemului serviciului public de transport local de persoane prin curse regulate, Legea nr. 92/2007 privind serviciile publice de transport persoane în unitățile administrativ-teritoriale, cu modificările şi completările ulterioare, prevede că ”unitățile administrativ-teritoriale se pot asocia între ele în cadrul unui organism de utilitate publică, respectiv asociație de dezvoltare intercomunitară (ADI)”. În acest sens a fost înființată Asociația de Dezvoltare Intercomunitară de Transport Public Zarand care are ca membri Municipiul Brad și Comuna Crișcior. 
Demersurile de înființare a societății au fost inițiate prin Hotărârea Consiliului Local nr. 4/2025, prin împuternicit, doamna Ioana MANEA, consilier juridic, în cadrul Compartimentului Programe și Proiecte cu Finanțări Nerambursabile din aparatul de specialitate al Primarului Municipiului Brad.
Astfel, fiind obținută dovada privind disponibilitatea și rezervarea denumirii firmei, am inițiat prezentul proiect de hotărâre prin care am propus înființarea societății ZARAND TRANSPORT TPL S.R.L. 
Societatea propusă spre înființare este una cu răspundere limitată, pe o durată nedeterminată, cu sediul în municipiul Brad, strada Republicii, bloc 24A, parter, județul Hunedoara, având ca obiect principal de activitate transporturi urbane, suburbane și metropolitane de călători, Cod CAEN 4931, cu Asociați  Municipiul Brad prin Consiliul Local al Municipiului Brad ca autoritate deliberativă și Comuna Crișcior prin Consiliul Local al Comunei Crișcior ca autoritate deliberativă.
Capitalul social este în cuantum de 10.000 lei, aport în numerar, fiind împărţit într-un număr de 100 părţi sociale, cu o valoare nominală de 100 lei/parte socială.
Aportul Asociatului Municipiul Brad la constituirea capitalului social în numerar al societății, subscris și care urmează să fie vărsat este de 9.000 lei, fiind împărțit într-un număr de 90 părți sociale, cu o valoare nominală de 100 lei/parte socială, reprezentând 90% din capitalul social. Astfel, Asociatul Municipiul Brad deține 90% părți sociale și participă în procent de 90% atât la beneficii, cât și la pierderi.
 Administrarea societății va fi asigurată de către un Consiliu de administrație format din 3 (trei) membri numiți de către Asociați cu care se va încheia un contract de mandat. 
 Durata mandatului membrilor acestui Consiliu de administrație va fi una determinată, respectiv până la definitivarea procedurii de selecție și nominalizare care urmează să se declanșeze în maxim 2 luni de la aprobarea statutului societății, conform prevederilor actuale ale O.U.G. nr. 109/2011, cu modificările și completările aduse prin Legea nr. 187/2023 privind guvernanța corporativă a întreprinderilor publice.
Pentru semnarea Statutului societății și a tuturor celorlalte acte prevăzute de lege necesare în vederea realizării formalităților de înmatriculare la Oficiul Registrului Comerțului de pe lângă Tribunalul Hunedoara și pentru deschiderea contului de capital al societății, am propus desemnarea și, totodată, împuternicirea unui administrator provizoriu, care îndeplinește și funcția de director al societății ZARAND BRAD TPL S.R.L., respectiv domnul ACHIM Adrian – Bogdan.
 Durata mandatului acestui administrator provizoriu este de 12 luni, socotite de la momentul intrării în vigoare a prezentei hotărâri. 
Precizez că cheltuielile privind înființarea societății se suportă atât din bugetul local al Municipiului Brad, cât și din bugetul local al Comunei Crișcior.
În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
În susținerea propunerii mele invoc prevederile Legii nr. 31/1990 privind societățile comerciale, republicată, cu modificările și completările ulterioare, ale Legii nr. 51/2006 privind serviciile comunitare de utilități publice, republicată, cu modificările și completările ulterioare, ale Legii nr. 92/2007 privind serviciile publice de transport persoane în unitățile administrativ - teritoriale, cu modificările și completările ulterioare, ale O.U.G. nr. 109/2011 privind guvernanța corporativă a întreprinderilor publice, ale art. 92 alin. 1, alin. 2 lit. b, art. 129 alin. 1, alin. 2 lit. a, lit. d și lit. e, alin. 3 lit. d, alin. 7 lit. s, alin. 9 lit. a din O.U.G. nr. 59/2009 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

